Ingvar Cronhammar

Ingvar Cronhammar (født 17. december 1947 i Hässleholm i Sverige, død 20. maj 2021) var billedhugger, uddannet ved Århus Kunstakademi 1968 – 1971. Ingvar Cronhammar flyttede til Danmark i 1965. Han markerede sig i 1970'erne i det århusianske kunstmiljø med Zygo-gruppen sammen med Thorbjørn Laustsen, Per Kramer, Freddy Halle og Niels Erik Jensen. 

Ingvar Cronhammar var fra 1990-1995 leder af billedhuggerskolen ved Det fynske Kunstakademi. Cronhammar sad også som medlem af Statens Kunstfonds Udvalg for Kunst i det Offentlige Rum i perioden 2002-2004.

Kunstværker 

Ingvar Cronhammar var især kendt for sine monumentale skulpturer i det offentlige byrum, Juggernaut ved Danmarks Pædagogiske Universitet, Emdrup, 1991. Eye of the Shadow, Struer Gymnasium, 1992. Camp Fire, Odense Tekniske Skole, 1993. Omen, Visby, Sverige, 1993. Elia, ved Herning, 2001 og det rødt lysende hus med vandfald Red Fall i Randers fra 2002. Ingvar Cronhammar stod også bag eksteriørbearbejdning af Kastrup Koblingsstation, ved Københavns Lufthavn for Københavns Belysningsvæsen, Københavns Lufthavne og Øresundskonsortiet, i samarbejde med arkitektfirmaet Gottlieb Paludan Architects, en opgave for Statens Kunstfond udført i 1999. Ingvar Cronhammars gennembrudsværk var The Gate fra 1988 – en gigant installation, der efterlader en illustration af et uhyggeligt maskinrum med blandt andet turbiner, hvalkranie, projektørlys og 'vandgrav'. Værket turnerede rundt fra kunstmuseum til kunstmuseum, med start i Århus.

Inspirationskilder 
Ingvar Cronhammar var meget visuelt orienteret og hentede hovedsageligt sin inspiration fra sine visuelle omgivelser. Visuelle effekter og teknik fra fx videofilm gav således Cronhammar inspiration til mange af hans kunstværker.
I tillægget, Kulturweekend, 7. februar 2008, til Jyllands-Posten meddelte Cronhammar, at "...fem overskrifter har været og er stadig betydningsfulde brikker i mit liv," de 5 er Emanuel Vigelands Mausoleum, George S. Patton Jr., Gavin Bryars: Jesus Blood Never Failed Me Yet, Ursaab (prototypen på Saab) og Herman Melville: Moby Dick

Anerkendelser

Priser og legater 

 Statens Kunstfonds arbejdslegat, 1987, 1988, 1993, 1994, 1995 
 Statens Kunstfonds 3. årige arbejdslegat, 1989-91 
 Præmie fra Statens Kunstfond, 1988 
 Rejselegat fra Statens Kunstfond, 1992 og 1995 
 Årets Kunstner, JyllandsPostens Rejselegat, 1992 
 Carl Nielsen og Anne Marie Carl Nielsens Legats Ærespris, 1996 
 Ole Haslunds Kunstnerfonds Legat, 1996 
 Danske Kunstkritikeres Pris, 1998 
 Billedhugger Viggo Jarls legat til fordel for danske billedhuggere, 1999 
 "PRIX SPECIAL du JURY", Musée en plein air du Sart Tilman – Liége, Belgien, 2000 
 Hernings Turistpris, 2001 
 Fonden Kristian Zahrtmanns Hæderspris, 2001 
 Herning Kommunes Arkitekturpris, 2002

Tilkendegivelser 
 Eckersberg Medaljen1993. 
 Statens Kunstfonds livsvarige ydelse, 1995. 
 Thorvaldsen Medaljen, 2003.
 Ridderkorset af Dannebrogordenen, 2007

Referencer

Eksterne henvisninger 
 Ingvar Cronhammar
 

Kunstnere på finansloven (afdøde)
Billedhuggere fra Danmark
Danskere i 1900-tallet
Danskere i 2000-tallet
Modtagere af Eckersberg Medaillen
Modtagere af Thorvaldsen Medaillen
Personer i Kraks Blå Bog (afdøde)
Danskere født i Sverige
Medlemmer af Det Kongelige Akademi for de Skønne Kunster
Modtagere af Ole Haslunds Kunstnerfonds legat